Danmark skal droppe smykkeloven, lempe reglerne for familiesammenføringer og overveje, om integrationsydelsen er rimelig.

Det er nogle af de i alt 24 henstillinger, som Europarådets racismekomité kommer med i en ny rapport om Danmark.

I rapporten skriver Den Europæiske Kommission mod Racisme og Intolerance (ECRI), at smykkeloven fører til stigmatisering af asylansøgere.

- ECRI henstiller til de danske myndigheder, at de ophører med at konfiskere kontanter og smykker hos asylansøgere, hedder det.

I den nye rapport beklager racismekomitéen samtidig, at Danmark har strammet reglerne for familiesammenføringer. Den refererer til en ny lov fra 2016, der betyder, at flygtninge, der alene har ret til såkaldt midlertidig beskyttelse, må vente tre år, før de kan få deres familie til Danmark.

Læs også : Støjberg om smykkelov: Princippet er det væsentligste

Ifølge Europarådets generalsekretær, Thorbjørn Jagland, er det en ærgerlig udvikling, fordi det, ifølge ham, øger risikoen for, at mindreårige bliver adskilt fra deres familier på ubestemt tid.

Han frygter også, at mindreårige bliver mere sårbare over for menneskehandel og seksuelt misbrug.

Regering vil ikke ændre regler

Ifølge Venstres udlændinge- og integrationsordfører Marcus Knuth (V) skal Europarådet ikke diktere alt, hvad Danmark skal gøre.

- Jeg lytter til kritikken, men jeg er ikke enig i den. Det har været en svær beslutning at stramme reglerne for familiesammenføring, men vi stod i en situation i 2015, hvor der var tusindvis af unge mænd, der rejste op igennem Europa for at få asyl i de lande, hvor der var de mest lempelige forhold, siger han og fortsætter:

- Der så vi, at hvis vi ændrede reglerne for familiesammenføring, så kunne vi bremse dem, der søgte målrettet mod Danmark. Det har bidraget til at Danmark er et af de lande, der har haft det største fald i antallet af asylansøgere.

Marcus Knuth mener ikke, at Danmark er klar til at lempe reglerne.

- Vi har ikke tænkt os at ændre på reglerne. Selvfølgelig er der en nedgang i antallet af flygtninge fra Tyrkiet, men vi ser stadig en massiv flygtningestrøm over Middelhavet fra Libyen. Vi ved godt, at vi går til kanten af konventionerne, men vores højeste prioritet er at holde antallet af asylansøgere helt i bund, og det er vi glade for er lykkedes, siger han.

Nedenfor er en liste over nogle af de punkter, som racismekomitéen kritiserer i rapporten:

• Blandt andet bør racismeparagraffen ændres, så det står klart, at det også er forbudt at diskriminere på grund af sprog og nationalitet, mener komitéen.

• Der er stadig problemer med hadefulde ytringer i Danmark. Især over for muslimer, hedder det i rapporten. Komitéen opfordrer politikerne til altid at fordømme alle former for racistiske udtalelser.

• Journalister bør komme på kursus i antiracisme. Samtidig skal myndighederne tilskynde medierne til en intern debat om at undgå fordomme om muslimer.

• Rapporten giver topprioritet til et krav om at stoppe den etniske opdeling af klasser på Langkaer Gymnasium ved Aarhus. Men her har rektor Yago Bundgaard allerede rettet ind efter racismerapportens deadline.